**Informatīvais ziņojums**

**“Par Nacionālo bruņoto spēku profesionālā dienesta karavīru nodrošināšanu ar dienesta dzīvojamām telpām Ādažu novadā”**

Aizsardzības ministrija ir sagatavojusi izskatīšanai Ministru kabineta sēdē informatīvo ziņojumu “Par Nacionālo bruņoto spēku profesionālā dienesta karavīru nodrošināšanu ar dienesta dzīvojamām telpām Ādažu novadā”.

Ziņojums ir sagatavots, lai informētu Ministru kabinetu par Nacionālo bruņoto spēku (turpmāk – NBS) profesionālā dienesta karavīru nodrošinājumu ar dienesta dzīvojamām telpām Ādažu novadā, kā arī lemtu par turpmākajiem risinājumiem dienesta dzīvojamo telpu nodrošināšanai.

**Pašreizējās situācijas raksturojums**

Saskaņā ar Nacionālo bruņoto spēku likuma 6. panta pirmo daļu NBS ir noteikti šādi uzdevumi:

1) valsts sauszemes teritorijas aizsardzība un neaizskaramības nodrošināšana, kā arī valsts jūras akvatorijas un gaisa telpas kontrole, aizsardzība un neaizskaramības nodrošināšana;

2) piedalīšanās starptautiskajās operācijās;

3) piedalīšanās valsts apdraudējuma situāciju novēršanā.

Atbilstoši 2016. gada 16. jūnijā Saeimā pieņemtajai Valsts aizsardzības koncepcijai ir noteiktas šādas NBS attīstāmās militārās spējas:

* spēja ātri reaģēt, novērst un lokalizēt iespējamo apdraudējumu maksimāli tuvu tā izcelsmes zonai;
* militāro komandvadības, komunikāciju un informācijas tehnoloģiju sistēmu droša un nepieciešamības gadījumā decentralizēta darbība, kā arī to funkcionēšanas nepārtrauktība jebkuros apstākļos;
* spēja intensīvi un efektīvi pretdarboties pretiniekam ar augstas kaujasspējas apbruņojumu un tehnoloģijām;
* spēja pretdarboties pretiniekam;
* garantēta uzņemošās valsts atbalsta infrastruktūras un pieejas ceļu pieejamība, drošība un aizsardzība jebkuros apstākļos;
* spēja izvērst militāru pastiprinājumu robežas kontroles un aizsardzības nodrošināšanai;
* augsta militāra savietojamība, integrācijas un sadarbības spēja ar NATO sabiedroto spēku struktūrām un kaujas struktūrām vienotai operacionālajai darbībai;
* stratēģiskās komunikācijas spēju pieejamība, gan nodrošinot valsts aizsardzībai kritiski nepieciešamās informācijas pieejamību sabiedrībai, gan aizsargājot valsts informatīvo telpu.

Lai NBS spētu pildīt noteiktos valsts aizsardzības uzdevumus, vienlaikus attīstot militārās spējas, nepieciešams nodrošināt uzdevumu izpildei atbilstošu NBS skaitlisko sastāvu. Tai skaitā – būtiski ir ne tikai palielināt profesionālā dienesta karavīru skaitu, bet arī atbilstoši Valsts aizsardzības koncepcijā noteiktajam – stiprināt kvalificētu un pieredzējušu speciālistu motivāciju un saglabāšanu dienestā.

Sākot ar 2010. gada 1. janvāri, karavīru atlīdzības sistēma tiek noteikta atbilstoši Valsts un pašvaldību institūciju amatpersonu un darbinieku atlīdzības likumam. Profesionālā dienesta karavīru atlīdzības sistēmu veido darba samaksa, sociālās garantijas un atvaļinājumi. Karavīru sociālās garantijas veido pabalsti, kompensācijas un cita Valsts un pašvaldību institūciju amatpersonu un darbinieku atlīdzības likumā noteikto izdevumu segšana.

Valsts un pašvaldību institūciju amatpersonu un darbinieku atlīdzības likuma 31. pants nosaka, ka “karavīram tiek izmaksāta kompensācija dzīvojamās telpas īres izdevumu un komunālo maksājumu segšanai. Kompensācijas apmērs nedrīkst pārsniegt 142,29 *euro* mēnesī”. Savukārt Militārā dienesta likuma 55. panta piektā daļa noteic, ka Aizsardzības ministrijai ir tiesības piešķirto valsts budžeta līdzekļu ietvaros iegādāties vai celt dzīvojamās mājas vai atsevišķus dzīvokļus profesionālā dienesta karavīru vajadzībām.

Aizsardzības ministrijas valdījumā šobrīd ir 154 dienesta dzīvokļi Ādažu novadā un 10 dzīvokļi Cēsīs. Papildus 2016. gadā tika uzsāktas sarunas ar Cēsu pilsētas pašvaldību par kopīgu dzīvojamās mājas Cēsīs atjaunošanu, kurā Aizsardzības ministrijas vajadzībām tiks izveidoti dienesta dzīvokļi. Aizsardzības ministrija atbilstoši Ministru kabineta 2017. gada 4. aprīļa rīkojumam Nr. 168 “Par Cēsu novada pašvaldības nekustamā īpašuma Ata Kronvalda ielā 56, Cēsīs, Cēsu novadā, 3459/12617 domājamo daļu pārņemšanu valsts īpašumā” 2017. gadā pārņēma valdījumā dzīvojamās ēkas Cēsīs domājamās daļas – ēkā tiks izveidoti pieci Aizsardzības ministrijas dzīvokļu īpašumi (šobrīd ēkā norisinās būvdarbi). Attiecīgi Cēsīs Aizsardzības ministrijas valdījumā būs 15 dienesta dzīvokļi profesionālā dienesta karavīriem.

Tā kā pārējā Latvijas teritorijā, izņemot Ādažu novadu un Cēsu pilsētu, profesionālā dienesta karavīriem nav nodrošināti dienesta dzīvokļi, ievērojot plānoto vienību dislokācijas maiņu Valmierā un Lūznavā, Aizsardzības ministrija ir uzsākusi risināt jautājumu ar attiecīgajām pašvaldībām par dienesta dzīvokļu iegādi / nodrošināšanu Valmierā un Lūznavā. Valmieras pilsētā ir uzsāktas sarunas par sešu dzīvokļu iegādi, savukārt ar Rēzeknes novada pašvaldību ir panākta vienošanās par dzīvokļu īpašumu (dzīvojamajā ēkā Lūznavā), kuriem tiktu noteikts dienesta dzīvokļu statuss, pakāpenisku pārņemšanu no Rēzeknes novada pašvaldības Aizsardzības ministrijas valdījumā.

Lai arī karavīriem tiek piešķirta kompensācija dzīvojamās telpas īres izdevumu segšanai, ir pašvaldības, kurās īres dzīvokļu pieprasījums būtiski pārsniedz piedāvājumu un karavīriem nav iespējams vienības, kurā karavīrs ir dislocēts, tuvumā izīrēt dzīvojamo platību ne kompensācijas apmērā, ne arī dārgāk. Šāda situācija ir izveidojusies Ādažu novadā, kur atrodas Ādažu militārā bāze un poligons. Tā, piemēram, uz 2018. gada oktobra sākumu sludinājumu portālā bija ievietoti četri sludinājumi par dzīvokļu izīrēšanu Ādažu militārās bāzes tuvumā ar īres maksu (neiekļaujot komunālos maksājumus) no 200 līdz 400 *euro* mēnesī[[1]](#footnote-1), savukārt 2018. gada novembra vidū sludinājumu portālā bija ievietoti pieci sludinājumi ar īres maksu (neiekļaujot komunālos maksājumus) no 290 līdz 650 *euro* mēnesī[[2]](#footnote-2). Salīdzinot dzīvokļu īres piedāvājumu un karavīriem īrējamo dzīvokļu pieprasījumu, var secināt, ka ne finansiāli, ne pēc piedāvāto dzīvokļu skaita un to platības nav iespējams atrisināt jautājumu par karavīru, kuriem ir ģimenes ar bērniem, piesaisti dienesta vietai – Ādažu militārajai bāzei.

Lai risinātu jautājumu par karavīru piesaisti konkrētajai vienībai, atbilstoši Militārā dienesta likuma 55. panta trešajai daļai NBS “profesionālā dienesta karavīru, ja nepieciešams, dienesta vietā aizsardzības ministra noteiktajā kārtībā uz dienesta laiku nodrošina ar Aizsardzības ministrijas valdījumā esošu dienesta dzīvojamo telpu”. Šobrīd Aizsardzības ministrijas valdījumā Ādažu novadā ir divas dzīvojamās mājas ar dienesta dzīvokļiem: “Kadaga 12” (74 dzīvokļi) un “Kadaga 13” (80 dzīvokļi). Vienas dienesta dzīvojamās mājas uzturēšanas izdevumi gadā ir vidēji 30 tūkst. *euro*,neskaitot izdevumus kapitālajiem remontdarbiem.

2018. gadā dienesta dzīvokli Ādažu novadā gaida 104 karavīri. Vidēji gadā to saņem septiņi profesionālā dienesta karavīri ar ģimenēm. Tā kā dienesta dzīvokļu rinda virzās lēni, pēc NBS aptaujas datiem, karavīri atzīst, ka pieteikumus dienesta dzīvokļa piešķiršanai nemaz neiesniedz, bet meklē citas iespējas nodrošināt sev un ģimenei dzīvojamo telpu. Attiecīgi jāsecina, ka dienesta dzīvokļu rindas garums pilnībā neatspoguļo faktisko situāciju, jo pieprasījums pēc dienesta dzīvokļiem ir lielāks, nekā oficiāli tas ir reģistrēts.

Izvērtējot situāciju, kā šobrīd karavīri tiek nodrošināti ar dienesta dzīvokļiem Ādažu militārajā bāzē, redzams, ka vidēji 87% karavīru otrā vai trešā profesionālā dienesta līguma laikā[[3]](#footnote-3) ir nodibinājuši ģimenes un viņiem ir viens vai vairāki bērni. 56% karavīru ģimeņu, kuras šobrīd gaida dienesta dzīvokli, ir divi vai trīs bērni, bet, ģimenei pieaugot līdz četriem pieciem cilvēkiem, attiecīgi tiek pieprasīti triju un četru istabu dzīvokļi.

Ādažu militārajā bāzē šobrīd dien 1 754 profesionālā dienesta karavīri. Ņemot vērā mainīgo drošības vidi un izaicinājumus, tiek plānots profesionālā dienesta karavīru un zemessargu skaita pieaugums. Līdz 2018. gada beigām ir paredzēts, ka Ādažu militārajā bāzē personāls pieaugs par 250 karavīriem. Tuvākajos septiņos gados ir paredzams, ka karavīru skaits katru gadu pieaugs vidēji par 85 karavīriem gadā. Kopā no 2019. līdz 2025. gadam karavīru skaita pieaugums plānots par 600 karavīriem.

Ievērojot profesionālā dienesta karavīru skaita palielināšanos, kā arī to, ka atbilstoši 2016. gada 8. un 9. jūlijā Varšavā NATO samita laikā pieņemtajam lēmumam Latvijas teritorijā pastāvīgi ir izvietotas sabiedroto spēku vienības (NATO kaujas grupa), Ādažu militārajā bāzē tiek būvētas kazarmas. Vieta kazarmās ir jānodrošina visiem profesionālā dienesta karavīriem. Arī NATO kaujas grupas sastāvā dienošos karavīrus, kuri šobrīd ir izmitināti teltīs atsevišķā telšu laukumā, ir jāizmitina kazarmās.

Profesionālā dienesta karavīru ģimenes locekļiem nav atļauts uzturēties kazarmās. Taču, pamatojoties uz Militārā dienesta likuma 55. pantu, karavīri, kuriem ir nodibinātas ģimenes, var pretendēt uz dienesta dzīvokli.

Pamatojoties uz Militārā dienesta likuma 55. panta trešo daļu, ir izdoti aizsardzības ministra noteikumi par dienesta dzīvojamajām telpām, kas nosaka Aizsardzības ministrijas valdījumā esošo dienesta dzīvojamo telpu uzskaites, piešķiršanas, līguma noslēgšanas un tā izbeigšanas, kā arī dienesta dzīvojamo telpu lietošanas un atbrīvošanas kārtību NBS profesionālā dienesta karavīriem. Konkrētajā Ādažu novada teritorijā dienesta dzīvokļu resursi ir izsmelti, un tur nav brīvu dienesta dzīvojamo telpu.

Jāpiebilst, ja karavīriem tiktu piešķirti dienesta dzīvokļi vienības tuvumā, varētu nodrošināt ātrāku mobilizāciju un kaujas gatavību, turklāt tad karavīrs ilgāk dienētu norīkotajā dienesta vietā, t.i., konkrētajā gadījumā – Ādažu militārajā bāzē, un viņam nevajadzētu meklēt dienesta vietu tuvāk mājām.

Riski, ja karavīriem netiek atbilstošā apjomā nodrošināti dienesta dzīvokļi:

* karavīri atvaļinās no militārā dienesta pirms profesionālā dienesta līguma darbības termiņa beigām, t. sk. tiek zaudēti augstas kategorijas speciālisti;
* tiek zaudēti finanšu līdzekļi, kas ir ieguldīti karavīru apmācībā un izglītībā;
* ir apgrūtinātas iespējas nodrošināt rotāciju;
* netiek pildītas Militārā dienesta likumā noteiktās garantijas karavīriem.

Veicot karavīru aptauju, secināts – pašreizējais dienesta dzīvokļu pieprasījums un plānotais profesionālā dienesta karavīru skaita pieaugums Ādažu militārajā bāzē nosaka to, ka militārās bāzes tiešā tuvumā laika posmā līdz 2025. gadam ir nepieciešamas vismaz četras 50 dzīvokļu mājas – kopā 200 dienesta dzīvokļi.

Līdz šim Aizsardzības ministrija ir guvusi pieredzi tikai kazarmu būvniecībā[[4]](#footnote-4), attiecīgi, lai noteiktu daudzdzīvokļu māju būvniecības izmaksas, tika izvērtēta daudzdzīvokļu ēku būvniecība Valmierā (dzīvokļus pašvaldība plāno izīrēt). Saskaņā ar Valmieras pilsētas pašvaldības sniegto informāciju par jaunbūves (ieskaitot teritorijas labiekārtošanu) izmaksām, ņemot vērā būvniecības izmaksu pieaugumu, vienas daudzdzīvokļu (50 dzīvokļi) dzīvojamās mājas izmaksas indikatīvi ir novērtētas 4,5 milj. *euro* apmērā[[5]](#footnote-5). Tā kā Ādažu militārās bāzes karavīriem nepieciešami 200 dienesta dzīvokļi, kopējās četru dzīvojamo māju izmaksas ir ~18 milj. *euro*.

Iespējamie risinājumi karavīru nodrošināšanai ar dienesta dzīvokļiem:

1) **pērkot** jau gatavas vai nepabeigtas daudzdzīvokļu dzīvojamās mājas:

* plusi: salīdzinoši ātrs risinājums, lai karavīrus nodrošinātu ar dienesta dzīvojamo platību;
* mīnusi: 1) karavīrus ar dienesta dzīvojamo platību iespējams nodrošināt ierobežotā skaitā, ņemot vērā pārdošanā pieejamās būves;

2) ņemot vērā infrastruktūras attīstībai pieejamos finanšu līdzekļus, būtu jāpārvērtē attīstāmo objektu prioritātes, lai rastos iespēja novirzīt finansējumu dzīvojamo telpu pirkšanai;

3) tā kā Aizsardzības ministrija nav piedalījusies ēkas projektēšanas/ būvniecības procesā, pastāv risks, ka ēkas uzturēšanai būs jānovirza ievērojami finanšu līdzekļi;

2) **Aizsardzības ministrijai organizējot būvniecību** un pilnībā to finansējot no Aizsardzības ministrijas budžeta līdzekļiem:

* plusi: 1) karavīrus ar dienesta dzīvojamo platību iespējams nodrošināt nepieciešamajā apjomā, atbilstoši izvirzītajām tehniskajām prasībām;

2) karavīriem iespējams nodrošināt dzīvojamo platību konkrēto vienību atrašanās vietā vai ļoti tuvu tai;

* mīnusi: ņemot vērā infrastruktūras attīstībai pieejamos finanšu līdzekļus, būtu jāpārvērtē attīstāmo objektu prioritātes, lai rastos iespēja novirzīt finansējumu dzīvojamo telpu būvniecībai;

3) **organizējot būvniecību publiskajā un privātajā partnerībā**, būvniecību sākotnēji finansējot no privātā partnera finanšu līdzekļiem, Aizsardzības ministrijas budžeta līdzekļu maksājumus par būvniecību un uzturēšanu sadalot vairāku gadu garumā:

* plusi: 1) būvniecību finansē privātais partneris, tādējādi minimāli ietekmējot infrastruktūrai pieejamos finanšu resursus gada griezumā;

2) plānotais Ādažu militārās bāzes attīstāmās infrastruktūras izvietojums pieļauj vismaz četru dzīvojamo māju būvniecību Aizsardzības ministrijas valdījumā esošajos nekustamajos īpašumos;

3) privātais partneris uzņemas dzīvojamo platību projektēšanu, būvniecību, uzturēšanas un apsaimniekošanas darbus (lielāka iespējamība, ka projekts būs efektīvāks un tā izbūve tiks pabeigta laikus, lai privātais partneris laikus saņemtu publiskā sektora maksājumus);

* mīnusi: 1) publiskās un privātās partnerības projekta īstenošana, t. sk. nepieciešamās dokumentācijas sagatavošana, ir laikietilpīgs risinājums;

2) papildu izmaksas, jo publiskās un privātās partnerības projekta dokumentācijas sagatavošanā ir jāiesaista konsultanti.

Lai arī saskaņā ar normatīvajiem aktiem valsts aizsardzības spēju palielināšanai tiek nodrošināts valsts aizsardzības finansējums divu procentu apmērā no iekšzemes kopprodukta, ņemot vērā ierobežotos finanšu resursus aizsardzības nozarei līdz 2016. gadam, šobrīd aktīvi tiek investēts gan ekipējumā un infrastruktūrā, gan NBS personālsastāvā.

Aizsardzības ministrijas infrastruktūras attīstības finansējums tiek izmantots atbilstoši apstiprinātajam Infrastruktūras ilgtermiņa attīstības plānam (*Dienesta vajadzībām*). Finansējuma izlietojums tiek plānots ar rezervi. Militārās infrastruktūras attīstībā, sākot ar 2017. gadu, vidēji gadā tiek ieguldīti ~50 milj. *euro*. Finansējuma apmēru militārās infrastruktūras attīstībai tuvāko gadu laikā ir paredzēts saglabāt līdzšinējā apjomā – ~50 milj. *euro* apmērā. Prioritāri finansējums tiek novirzīts esošo militāro poligonu attīstībai un jaunu poligonu izveidei, kā arī Zemessardzes bāzu attīstībai, kas ir noteikta par vienu no aizsardzības jomas prioritātēm. Ievērojot minēto, papildus ~18 milj. *euro* dienesta dzīvojamo platību izveidei militārās infrastruktūras attīstībai pieejamā finansējuma ietvaros šobrīd nav iespējams novirzīt.

Infrastruktūras izveides un attīstības darbi tiek finansēti ne tikai no nacionālā finansējuma, bet tiek piesaistīts arī NATO Drošības investīciju programmas (*NATO Security Investment programme*) un Eiropas Atturēšanas iniciatīvas (*European Deterrence initiative*) finansējums. Jāatzīmē, ka NATO Drošības investīciju programmas un Eiropas Atturēšanas iniciatīvas finansējuma izlietojuma priekšnosacījums ir finansējuma izmantošana tikai militāro būvju / objektu[[6]](#footnote-6) būvniecībai. Attiecīgi ārvalstu finansējumu nav iespējams piesaistīt dienesta dzīvojamo platību būvniecībai.

Izvērtējot militārās infrastruktūras attīstības prioritātes, infrastruktūrai pieejamo nacionālo finansējumu, kā arī iespējamos veidus, kā nodrošināt dienesta dzīvojamo platību, atbilstoši Militārā dienesta likuma 55. panta piektās daļas regulējumam, kas noteic Aizsardzības ministrijai tiesības piešķirto valsts budžeta līdzekļu ietvaros iegādāties vai celt dzīvojamās mājas vai atsevišķus dzīvokļus profesionālā dienesta karavīru vajadzībām, kā risinājums tiek piedāvāts dienesta dzīvojamo platību Ādažu novadā nodrošināt, īstenojot publiskās un privātās partnerības projektu (līgumisko publisko un privāto partnerību). Dzīvojamo māju būvniecība Ādažu novadā publiskajā un privātajā partnerībā paredzēta kā pilotprojekts. Ja šāds projekts tiktu sekmīgi īstenots, ņemot vērā militāro poligonu attīstību reģionos, varētu tikt ierosināta papildu dienesta dzīvojamo platību būvniecība reģionos publiskajā un privātajā partnerībā, piemēram Kurzemē un Latgalē.

Atbilstoši Publiskās un privātās partnerības likuma 14. pantam, lai noteiktu publiskās un privātās partnerības piemērojamību dienesta dzīvokļu būvniecībai, kā arī to, kāds publiskās un privātās partnerības līgums ir slēdzams un uz kādu laika periodu, ir nepieciešams veikt finanšu un ekonomiskos aprēķinus. Finanšu un ekonomiskie aprēķini ir veicami saskaņā ar 2009. gada 6. oktobra Ministru kabineta noteikumiem Nr. 1152 “Kārtība finanšu un ekonomisko aprēķinu veikšanai, publiskās un privātās partnerības līguma veida noteikšanai un atzinuma par finanšu un ekonomiskajiem aprēķiniem sniegšanai”. Attiecīgi pēc finanšu un ekonomisko aprēķinu veikšanas būs zināmas detalizētas publiskās un privātās partnerības veidā īstenotas dienesta dzīvokļu dzīvojamo māju būvniecības un uzturēšanas izmaksas. Veicot finanšu un ekonomiskos aprēķinus, plānojot īres maksas ieņēmumus, īres maksā nav paredzēts iekļaut dzīvojamo māju būvniecības izmaksas. Finanšu un ekonomisko aprēķinu veikšanai ir paredzēts piesaistīt konsultantus, organizējot publisko iepirkumu. Iepirkumu ir plānots izsludināt 2019. gadā, tā izmaksas ir paredzamas līdz 100 000 *euro*. Minētā iepirkuma izmaksas ir plānots segt no Aizsardzības ministrijas budžeta programmas 33.00.00 “Aizsardzības īpašumu pārvaldīšana”.

Publiskās un privātās partnerības modeļa izmantošana ir saskaņā ar Latvijas Nacionālā attīstības plāna 2014.–2020. gadam 444. punktā minēto – uzdevumu īstenošanai kā viens no iespējamiem finansēšanas veidiem var tikt izmantots publiskās un privātās partnerības modelis, nodrošinot šādā veidā finansētu projektu pilnīgu caurredzamību un atskaitīšanos par visu ieguldījumu atbilstību valsts interesēm, kā arī kopumā ievērojot valsts ilgtermiņa saistības.

**Priekšlikumi turpmākajai rīcībai**

Lai nodrošinātu profesionālā dienesta karavīriem nepieciešamo dienesta dzīvojamo platību, kā arī ievērojot militārās infrastruktūras attīstības prioritātes un infrastruktūras attīstībai Aizsardzības ministrijas resoram pieejamos finanšu līdzekļus, ir nepieciešams veikt finanšu un ekonomiskos aprēķinus, kas pamatotu dzīvojamo māju (ar dienesta dzīvokļiem) būvniecības organizēšanu publiskajā un privātajā partnerībā.

Pēc šī informatīvā ziņojuma izskatīšanas Ministru kabinetā un atbalsta Aizsardzības ministrijai uzsākt publiskās un privātās partnerības modeļa izvērtēšanas procesu atbilstoši Publiskās un privātās partnerības likuma 14. panta trešās daļas 1. punktam aizsardzības ministrs pieņems lēmumu par finanšu un ekonomisko aprēķinu veikšanu. Minētais lēmums tiks nosūtīts Centrālajai finanšu un līgumu aģentūrai kā publiskās un privātās partnerības uzraudzības institūcijai.

Aizsardzības ministrija veiks publisko iepirkumu, lai nodrošinātu finanšu un ekonomisko aprēķinu sagatavošanu profesionālā dienesta karavīriem nepieciešamo dienesta dzīvojamo platību būvniecībai publiskajā un privātajā partnerībā.

Pēc finanšu un ekonomisko aprēķinu veikšanas Aizsardzības ministrija sagatavos un iesniegs Ministru kabinetā ziņojumu par finanšu un ekonomisko aprēķinu rezultātiem un turpmāk paredzētajām darbībām.

Ministru prezidenta biedrs,

aizsardzības ministrs A. Pabriks

Valsts sekretārs J. Garisons

I. Buda, tālr. 67335031

[Inara.Buda@mod.gov.lv](mailto:Inara.Buda@mod.gov.lv)

1. Īres maksa par vienistabas dzīvokli ir 200 *euro* mēnesī, divistabu dzīvokli – 300 *euro* mēnesī, savukārt trīsistabu dzīvokli – 400 *euro* mēnesī. [↑](#footnote-ref-1)
2. Īres maksa par divistabu dzīvokli ir 290–300 *euro* mēnesī, trīsistabu dzīvokli – 320-450 *euro* mēnesī, savukārt četristabu dzīvokli – 650 *euro* mēnesī. [↑](#footnote-ref-2)
3. Profesionālā dienesta līgums tiek noslēgts uz pieciem gadiem. [↑](#footnote-ref-3)
4. Šobrīd Aizsardzības ministrija / Valsts aizsardzības militāro objektu un iepirkumu centrs kopīgi ar Cēsu novada pašvaldību piedalās nepabeigtas jaunbūves Ata Kronvalda ielā 56, Cēsīs atjaunošanā. Aizsardzības ministrijas valdījumā ir 3459/12617 nekustamā īpašuma domājamās daļas, kas veidos piecus dienesta dzīvokļu īpašumus, kuri tiks izīrēti NBS karavīriem. [↑](#footnote-ref-4)
5. Daudzdzīvokļu dzīvojamās mājas izmaksas ir rēķinātas, pieņemot, ka dzīvojamajā mājā ir 43 trīsistabu (64 m2) dzīvokļi un septiņi četristabu (79 m2) dzīvokļi. [↑](#footnote-ref-5)
6. Saskaņā ar Nacionālo bruņoto spēku likuma 4.1  panta pirmo daļu militārais objekts ir Aizsardzības ministrijas valdījumā vai turējumā vai citas fiziskās vai juridiskās personas īpašumā, valdījumā vai turējumā esošs nekustamais īpašums (tā daļa), kas nodots lietošanā Nacionālajiem bruņotajiem spēkiem, lai pildītu Nacionālo bruņoto spēku likumā noteiktos uzdevumus. [↑](#footnote-ref-6)